Google Stadia til Android TV er lige om hjørnet

Google gjorde forleden deres Stadia-gamingtjeneste gratis i en periode på to måneder. Men én ting, som mange brugere efterspørger, er muligheden for at tilgå Stadia via Android TV – og det ser ud til, at det ønske bliver opfyldt inden for overskuelig fremtid.

Det blev allerede i september sidste år, inden Google åbnede dørene til Stadia, afsløret at de arbejdede på at integrere tjenesten i Android TV. Tidshorisonten var ”engang i 2020”. Men noget tyder på, at Google er ved at være klar med integrationen, der betyder, at man kan spille direkte på tv’et uden nogen form for tilsluttet boks.

I forbindelse med opdateringen af Stadias Android-app til version 2.13 har pilfingre fra 9to5Google haft held til at sideloade app’en til et Android TV. Det er ikke noget mirakel i sig selv, men launcheren godkendte app’en som en rigtig Android TV-app – og det tyder på, at Google er kommet ret langt med integrationen.

Stadia på tv-skærmen (foto: 9to5Google).

Ærgerligt nok lykkedes det aldrig for pilfingrene at komme forbi Stadias ”Get Started”-side. Det ville dog også være tvivlsomt, om det overhovedet ville fungere, da Google begrænser hvilke Android-enheder, der kan afvikle spil.

Der gættes på, at integrationen vil blive præsenteret fuld ud sammen med Android 11 senere på året. Android 11 vil (sandsynligvis) blive præsenteret i maj måned og den endelige udgave rulles ud med start i oktober.

Stadia-app’en til Android TV vil også kunne bruges i den kommende anden generation af Chromecast Ultra, der siges at blive mere Apple TV-agtig med tilhørende fjernbetjening og egen Play Store.

Google Stadia til Android TV er lige om hjørnet